**Դե, սպասիր (թողարկում 2)** (ռուս.՝ «Ну, погоди!»), երկրորդ մուլտֆիլմը «Դե, սպասիր» շարքից։ Նկարահանվել է «Սոյուզմուլտֆիլմ» կինոստուդիայում 1970 թվականին։ Ֆիլմի գործողությունները տեղի են ունենում մշակույթի և հանգստի քաղաքային այգում։

Սյուժե
------

### Նախաբան

Գործողությունները տեղի են ունենում երեկոյան այգում։ Մուլտֆիլմն սկսվում է հրավառությամբ։ Գայլը ծխելով անցնում է նստարանին նստած արջերի, աղվեսի ու շան կողքով, ապա հետ է դառնում և սիրալիր ողջունում նրանց։ Գայլը Նստում կենդանիների կողքին ու նրանց հրում․ կենդանիներն ընկնում են գետնին։ Գայլը մենակ նստում է նստարանին և սկսում կիթառ նվագել ու կատարել «Очи чёрные» երգը։ Հանկարծ լսվում է թմբկահարության ձայն, որը խլացնում է գայլի երգը։ Վերջինս տեսնում է թմբուկ նվագող նապաստակին, որի հագուստին ամրացված է երեք փուչիկ։ Գայլը պարելով գնում է նապաստակի հետևից, որը շարունակում է առաջ գնալ աչքերը փակ ու թմբուկ նվագելով։ Նրանք միասին անցնում են ճանապարհով, և գայլը, նկատելով միայն մեկ լապտերով լուսավորված վայր, նապաստակին շրջում է դեպի այդ կողմ։ Այնտեղ նապաստակն աչքերը բացում է և տեսնում գայլին։ Վերջինս ծխախոտով պայթեցնում է նապաստակի փուչիկներից երկուսը, ապա ուզում է ուտել նապաստակին, բայց պատահաբար կուլ է տալիս երրորդ փուչիկը, և սկսում է վեր բարձրանալ։ Նապաստակը գայլի բերանից կախված փուչիկի թելը դնում է թերթ կարդալով քայլող արջի թաթի մեջ, որը գայլին քաշում է դեպի բարձր լարման սյունը։ Սյանը դիպչելուց խուսափելու համար գայլը խփում է իր փորին և պայթեցնում փուչիկը։ Ընկնելիս ջարդելով կիթառը՝ գայլը լացակումած ասում է՝ «Դե, սպասիր»։

### Հիմնական մաս

Էստրադայում ելույթ է ունենում աճպարար կատուն։ Հերթական համարում կատուն սեղանին է դնում գլխարկը և նրա միջից հանում նապաստակ։ Հադիսատեսների շարքում նստած գայլը, հույս ունենալով բռնել նապաստակին, հափշտակում է գլխարկն ու փախչում։ Գլխարկը դնելով կոճղի վրա՝ գայլը հմայական շարժումներ է անում, և գլխարկի միջից հայտնվում են նապաստակի ականջներ։ Գայլը բռնում է դրանք, բայց պարզվում է, որ դրանք միայն երկար ժապավեններ են, իսկ նապաստակ գլխարկի մեջ չկա։ Գայլը մի քանի անգամ փորձում է ազատվել գլխարկից, բայց այն վերադառնում է բումերանգի նման։ Ի վերջո գայլը ոտնատակ է տալիս գլխարկը։ Այդ ժամանակ լսվում է պայթյունի ձայն և սև ծխի ամպը շրջապատում է գայլին։ Տեսնելով, որ ինքը ամբողջովին մրոտ ու փոշոտ է, գայլը բռունցքով սպառնում է ու ասում․ «Դե, սպասիր»։

Հաջորդ տեսարանում հնչում է Մուսլիմ Մագոմաևի կատարմամբ «Чёртово колесо» երգը, և գայլը սատանայի անիվից տեսնում է նապաստակին։ Վերջինս նստում է ինքնաթիռի ձև ունեցող կարուսել և կապում ամրագոտին։ Գայլը նստում է նրա հետևում և նույնպես կապում ամրագոտին։ Ինքնաթիռը թռչում է, ու սկսում պտտվել օդում։ Թռիչքի ընթացքում գայլը փորձում է բռնել նապաստակին, բայց նրան խանգարում է ամրագոտին։ Գայլն արձակում է ամրագոտին և անմիջապես ընկնում կարուսելից, բայց քանի որ ինքնաթիռը պտտվում է շրջանաձև, գայլը նորից ընկնում է իր տեղը, և այդպես կրկնվում է մի քանի անգամ։ Ի վերջո կարուսելը կանգ է առնում, և նապաստակը, չնկատելով գայլին, իջնում է ու հեռանում։ Գայլը, փորձելով ազատվել չարաբաստիկ ինքնաթիռից, ընկնում է գետնին, ապա որոշ ժամանակ օրորվում գլխապտույտից։ Ուշքի գալուց հետո նա վազում է նապաստակի հետևից։ Հերոսները գնում են ծիծաղի սենյակ։ Այնտեղ նապաստակը չի հասկանում, որ գայլը սենյակում է, որովհետև ծուռ հայելիներն աղավաղում են պատկերները։ Դուրս գալուց հետո նապաստակը սովորական հայելում տեսնում է իր ու գայլի պատկերը և սարսափած անջատում լույսը։ Գայլը փորձում է մթության մեջ բռնել նապաստակին, լսվում է կոտրվող հայելիների ձայն։ Գայլը բռնում է ինչ-որ բան, որը նրան թվում է նապաստակի ականջներ։ Հանկարծ լույսը վառվում է, և պարզվում է, որ գայլը բռնել է դրամարկղի աշխատող ռնգեղջյուրի եղջյուրից, որը մինչ այդ հանգիստ ննջում էր։ Տեսնելով կոտրված հայելիները՝ ռնգեղջյուրը սպառնալից քայլում է դեպի գայլը։ Վերջինս սարսափած փախչում է՝ անցնելով պատի միջով։ Ճանապարհին նա տեսնում է նապաստակին, որ երգում է «Երգ նապաստակների մասին» երգը, և վազում է նրա հետևից։ Հանկարծ նրանք հայտնվում են այն բեմում, որտեղ ելույթ էր ունեցել կատուն։ Գայլն ստիպված է ելույթ ունենալ և տանգո է պարում նապաստակի հետ՝ ատամների արանքում բռնելով հանդիսատեսի նետած վարդը։ Ելույթից հետո գայլը կուլիսների հետևում նորից փորձում է բռնել նապաստակին, բայց վերջինս դաշամուրի կափարիչը փակում է նրա պոչի վրա ու փախչում։ Գայլն ստիպված է լինում նորից բեմ դուրս գալ՝ իր հետևից քարշ տալով դաշնամուրը։ Գայլը բարձրացնում է ձեռքը, որ դահլիճում լռություն տիրի, ապա բարձրախոսի մեջ գոռում է․ «Նապաստա՛կ, դու ինձ լսո՞ւմ ես»։ Այգում զբոսնող նապաստակը, նայելով սյան վրա ամրացված բարձրախոսին, ասում է, որ լսում է։ «Դե, նապաստակ, սպասիր»,– ասում է գայլն ու բարձրախոսի հենակը հանգույց անում։

Ստեղծողներ
----------

|  |  |
| --- | --- |
| Ռեժիսոր | Վյաչեսլավ Կոտյոնոչկին |
| Սցենարիստներ | Արկադի Խայտ,Ֆելիքս Կանդել,Ալեքսանդր Կուռլյանդսկի |
| Բեմադրող նկարիչ | Սվետոզար Ռուսակով |
| Նկարիչներ | Սերգեյ Մարակասով,Ի. Տրոյանովա |
| Նկարիչ-մուլտիպլիկատորներ | Օլեգ Սաֆրոնով, Վլադիմիր Զարուբին, Լեոնիդ Կայուկով, Վիկտոր Արսենտև, Օլեգ Կոմարով |
| Օպերատոր | Ելենա Պետրովա |
| Տնօրեն | Ֆեոդոր Իվանով |
| Կոմպոզիտորներ | Ալեքսանդր Զացեպին, Գեորգի Գարանյան |
| Հնչյունային օպերատոր | Գեորգի Մարտինյուկ |
| Խմբագիր | Արկադի Սնեսարև |
| Դերերը հնչյունավորել են | Կլարա Ռումյանովա (նապաստակ),Անատոլի Պապանով (գայլ) |
| Օգնականներ | Ելենա Տուրանովա, Լերա Ռիբաչևսկայա, Սվետլանա Կաշչեևա |
| Մոնտաժողներ | Տատյանա Սազոնովա |

Երաժշտություն
-------------

| Կոմպոզիցիա(Բնօրինակ անվանում) | Կատարող | Հեղինակներ | Տեսարան |
| --- | --- | --- | --- |
| Տանգո | «Мелодия» գործիքային անսամբլ, ղեկավար՝ Գեորգի Գարանյան | Ալեքսանդր Զացեպին, Գեորգի Գարանյան | Գայլն զբոսնում է այգում։ |
| Очи чёрные | Անատոլի Պապանով | Ֆլորիան Գերման, Եվգենի Գրեբյոնկա  | Գայլը փորձում է երգել ռոմանս։ |
| Ուրախ երաշժտություն | Ալեքսանդր Զացեպին, Գեորգի Գարանյան | Ալեքսանդր Զացեպին, Գեորգի Գարանյան | Նապաստակը նվագում է թմբում։ |
| Խիստ երաժշտություն | Ալեքսանդր Զացեպին, Գեորգի Գարանյան | Ալեքսանդր Զացեպին, Գեորգի Գարանյան | Գայլը փորձում է ուտել նապաստակին։ |
| Ջրային դահուկներ
(Vízisí) | «Հարմոնիա» (Harmónia) վոկալ անսամբլ, Հունգարական ռադիոյի պարային անսամբլ (Magyar Rádió Tánczenekara) | Տամաշ Դաեկ | Լուսագրեր |
| Հնարքներ այգում | Ալեքսանդր Զացեպին, Գեորգի Գարանյան | Ալեքսանդր Զացեպին, Գեորգի Գարանյան | Կատուն հնարքներ է ցույց տալիս։ |
| Чёртово колесо | Մուսլիմ Մագոմաև, «Мелодия» գործիքային անսամբլ, ղեկավար՝ Գեորգի Գարանյան | Առնո Բաբաջանյան, Եվգենի Եվտուշենկո | Գայլը սատանայի անիվի վրա։ |
| Ինքնաթիռ | Ալեքսանդր Զացեպին, Գեորգի Գարանյան | Ալեքսանդր Զացեպին, Գեորգի Գարանյան | Գայլը դուրս է գալիս ատրակցիոնից։ |
| Ծիծաղող հուսարը
(The Laughing Hussar) | Հազի Օստերվալդի Սեքստետ
(Hazy Osterwald-Sextett) | Հազի Օստերվալդ | Ծիծաղի սենյակում |
| Կասկածելի երաժշտություն | Ալեքսանդր Զացեպին, Գեորգի Գարանյան | Ալեքսանդր Զացեպին, Գեորգի Գարանյան | Գայլ և գետաձի |
| Песня про зайцев | Կլարա Ռումյանովա | Ալեքսանդր Զացեպին, Լեոնիդ Դերբենյով | Նապաստակն զբոսնում է այգում |
| Չարախինդ երաժշտություն | Ալեքսանդր Զացեպին, Գեորգի Գարանյան | Ալեքսանդր Զացեպին, Գեորգի Գարանյան | Նապաստակը, փախչելով գայլից, հայտնվում է էստրադայում։ |
| Տանգո | «Мелодия» գործիքային անսամբլ, ղեկավար՝ Գեորգի Գարանյան | Злорадная | Գայլն ու նապաստակը պարում են տանգո։ |

Ծանոթագրություններ
------------------

1. ↑  Մուլտֆիլմը animator.ru կայքում

Արտաքին հղումներ
----------------

* Կադրեր մուլտֆիլմից
* Диафильм Ну, погоди! выпуск 2

|  |  |  |
| --- | --- | --- |
| 

|  |  |
| --- | --- |
|  ⛭   Թեմատիկ կայքեր | Internet Movie Database · Animator.ru |

 |

|  |  |  |  |
| --- | --- | --- | --- |
| 

| * դ
* ք
* խ
 **«Դե, սպասիր» մուլտֆիլմի թողարկումներ** |
| --- |
|  |
| 

1969 **·** 
1 **·** 
2 **·** 
3 **·** 
4 **·** 
5 **·** 
6 **·** 
7 **·** 
8 **·** 
9 **·** 
10 **·** 
11 **·** 
12 **·** 
13 **·** 
14 **·** 
15 **·** 
16 **·** 
17 **·** 
18 **·** 
19 **·** 
20
 |

 |